PTT เล็งทบทวนแผนธุรกิจ 5 ปีใหม่ เน้นลงทุนโครงการก๊าซธรรมชาติ
PTT เล็งทบทวนแผนธุรกิจระยะยาว 5 ปี (62-66) ใหม่ เน้นลงทุนโครงการก๊าซธรรมชาติ 45% ของมูลค่าเงินลงทุนทั้งหมด 1.67 แสนล้านบาท
PTT เล็งทบทวนแผนธุรกิจระยะยาว 5 ปี (62-66) ใหม่ เน้นลงทุนโครงการก๊าซธรรมชาติ 45% ของมูลค่าเงินลงทุนทั้งหมด 1.67 แสนล้านบาท
12 มิ.ย. 2562

นางสาวพรรณพร ศาสนนันทน์ ผู้จัดการฝ่ายผู้ลงทุนสัมพันธ์ บริษัท ปตท. จำกัด (มหาชน) หรือ PTT เปิดเผยว่า บริษัทเตรียมพิจารณาทบทวนแผนการลงทุนระยะยาว 5 ปี (62-66) ในช่วงกลางปีนี้ โดยเป็นการทบทวนตามปกติ ซึ่งจะปรับแผนของทั้งเครือ PTT ที่วางกรอบงบลงทุนราว 1.67 แสนล้านบาท ซึ่งยังคงเน้นการลงทุนในกลุ่มธุรกิจก๊าซธรรมชาติสัดส่วน 45% ของมูลค่าเงินลงทุนทั้งหมด โดยเฉพาะโครงการขนาดใหญ่ อาทิ โครงการท่อส่งก๊าซธรรมชาติเส้นที่ 5, โครงการคลังและท่าเรือรับส่ง LNG เป็นต้น อย่างไรก็ตาม ในปีนี้บริษัทยังไม่มีแผนออกหุ้นกู้เพิ่มเติม เนื่องจากปัจจุบันบริษัทมีเงินสดในมือเตรียมไว้มากกว่า 1 แสนล้านบาท เพียงพอกับการลงทุนของบริษัท
ส่วนโครงการพัฒนาท่าเรือแหลมฉบัง เฟส 3 นั้น ขณะนี้อยู่ระหว่างเจรจาสัดส่วนกับพันธมิตรร่วมทุน โดยคาดว่าบริษัทจะถือหุ้นในสัดส่วน 30% ใกล้เคียงกับโครงการพัฒนาท่าเรืออุตสาหกรรมมาบตาพุด เฟส 3 ที่มีมูลค่าการลงทุนประมาณ 5 หมื่นล้านบาทร่วมกับ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF
อนึ่ง กลุ่มกิจการร่วมค้า GPC ประกอบด้วย บริษัท พีทีที แทงค์ เทอร์มินัล จำกัด ในกลุ่ม PTT , GULF , บริษัท China Harbour Engineering Commpany Limited  ซึ่งเป็นกลุ่มเดียวที่ผ่านคุณสมบัติในการเข้าประมูลโครงการท่าเรือแหลมฉบัง เฟส 3 ส่วนท่าเทียบเรือ F มูลค่าโครงการ 8.4 หมื่นล้านบาท